
INFORMATĪVAIS ZIŅOJUMS 26-TA-2030
par Nīderlandē izdotā provizoriskā ES tipa apstiprinājuma, kas aptver
Tesla FSD (Supervised) vadītāja palīgsistēmu, atzīšanu Latvijā

1. Inovāciju nozīme Latvijas ekonomikas izaugsmes veicināšanā
Inovācijas nodrošina virzību uz konkurētspējīgāku, produktīvāku un ilgtspējīgāku tautsaimniecību un to attīstība ir viens no centrālajiem elementiem Latvijas ilgtermiņa ekonomiskās izaugsmes stratēģijā.
Inovatīvas uzņēmējdarbības veicināšana ir cieši saistāma ar Latvijas ekonomikas transformāciju, pārejot no resursu uz zināšanu un tehnoloģiju balstītu ekonomiku.
Lai gan sākotnēji Nīderlandē izdotā provizoriskā ES tipa apstiprinājuma, kas aptver Tesla FSD (Supervised) vadītāja palīgsistēmu, atzīšana Latvijā varētu šķist šaurs, tehnisks un nozares specifikai piederīgs jautājums, kas tieši neietekmē inovāciju radīšanu vai attīstību pašā Latvijā, Ekonomikas ministrija vērš Ministru kabineta uzmanību uz šī lēmuma plašāko, stratēģisko dimensiju. Runa nav tikai par vienas konkrētas vadītāja palīgsistēmas administratīvu apstiprināšanu – runa ir par signālu, ko Latvija sniedz starptautiskajai investoru kopienai par savu gatavību un atvērtību jaunākajām tehnoloģijām.
Mūsdienu konkurences apstākļos, kur valstis savstarpēji sacenšas par ārvalstu tiešo investīciju piesaisti, investoru lēmumu pieņemšanas process arvien biežāk balstās nevis tikai uz tradicionālajiem ekonomiskajiem rādītājiem, bet arī uz valsts vispārējo tēlu kā vietai, kas ir progresīva, elastīga un spējīga ātri integrēt tehnoloģiskos jauninājumus savā regulējošajā vidē. Tieši šis ir svarīgākais šī jautājuma aspekts: lai gan pati Tesla FSD sistēmas izstrāde nenotiek Latvijā, Ceļu Satiksmes Drošības Direkcijas lēmums šo tipa apstiprinājumu atzīt vai neatzīt kļūst par redzamu un starptautiski uztveramu indikatoru tam, cik ātri un elastīgi Latvijas valsts pārvalde reaģē uz pasaules vadošo tehnoloģiju uzņēmumu risinājumiem.
Citiem vārdiem sakot, šis lēmums funkcionē kā signāls investoriem, kuri vērtē, vai Latvija ir valsts, kur birokrātiskie procesi kavē tehnoloģisko progresu, vai tieši pretēji – valsts, kas aktīvi meklē veidus, kā ātri un pragmatiski integrēt jau citviet Eiropas Savienībā apstiprinātus risinājumus. Ņemot vērā, ka inovatīvas vides tēls ir kļuvis par vienu no izšķirošajiem faktoriem, kas ietekmē starptautisko investoru uzticību un viņu gatavību virzīt kapitālu uz konkrētu valsti, Ekonomikas ministrija uzskata, ka Nīderlandes tipa apstiprinājuma atzīšana Latvijā sniegtu būtisku un nenovērtētu ieguldījumu valsts kopējā investīciju pievilcībā.
Tāpat arī Ministru kabineta (turpmāk – MK) 2021. gada 16. februāra rīkojumā Nr. 93 “Par Nacionālās industriālās politikas pamatnostādnēm 2021. – 2027. gadam” (prot. Nr. 15 31. §)[footnoteRef:1] (turpmāk - NIP), ietvarā inovācija un inovācijas kapacitātes paaugstināšana ir izvirzīta kā viena no galvenajām prioritātēm konkurētspējīgas rūpniecības attīstībai, produktivitātes un eksporta pieauguma nodrošināšanai un investīciju piesaistei. [1: Pieejams: https://likumi.lv/ta/id/321037-par-nacionalas-industrialas-politikas-pamatnostadnem-20212027-gadam] 

Tāpat arī 2024. gada 30. aprīļa MK sēdē tika izskatīts Ekonomikas ministrijas sagatavotais Informatīvais ziņojums par Latvijas ekonomikas attīstību jeb Latvijas ekonomikas izaugsmes stratēģija (NR. 18., 52.§)[footnoteRef:2]. Par tās galveno sasniedzamo rezultātu ir noteikts nākamo desmit gadu laikā dubultot ekonomikas apjomu, līdz 2035. gadam panākot Latvijas iekšzemes kopprodukta (IKP) apjomu 83 miljardu euro apmērā. To plānots sasniegt, cita starpā ievērojami kāpinot Latvijas uzņēmumu produktivitāti – no 60% no Eiropas Savienības (turpmāk - ES) vidējā rādītāja 2023. gadā līdz ES vidējam līmenim 2035. gadā, kā arī kāpinot P&A izdevumus – no 0.82% no IKP 2023. gadā līdz 3.2% no IKP 2035. gadā. Kā svarīgs elements straujas izaugsmes panākšanai tiek izvirzīta inovāciju un jaunāko tehnoloģiju, tostarp mākslīgā intelekta, izmantošana, kā arī valsts izcilība zaļās ekonomikas, atjaunojamās enerģijas un bioekonomikas nozarēs. [2:  Pieejams: https://tapportals.mk.gov.lv/legal_acts/3ee763e4-6022-41f5-a3d9-3055fdf261cb] 

2025. gada 22. aprīļa MK sēdē tika izskatīts Ekonomikas ministrijas sagatavotais Informatīvais ziņojums par Latvijas ekonomisko attīstību (Nr. 16., 41§)[footnoteRef:3], kurā secināts, ka Latvijas ekonomikas konkurētspējas priekšrocības pamatā balstās uz tehnoloģiskiem faktoriem un inovācijām, mazākā mērā uz lētu darbaspēku un zemām resursu cenām. Vidēja termiņa periodā Latvijas izaugsmes tempi potenciāli var sasniegt 4-5% pieaugumu gadā, tādējādi pozitīvi ietekmējot Latvijas tautsaimniecības starptautisko konkurētspēju. [3:  Pieejams: https://tapportals.mk.gov.lv/legal_acts/f0dbf839-6f49-4542-8632-e3c4b701e03b] 

Tāpat inovāciju nozīme tiek īpaši uzsvērta vairākos citos nacionālās attīstības plānošanas dokumentos, tostarp Digitālās transformācijas pamatnostādnēs 2021.–2027. gadam[footnoteRef:4], kur inovācijas tiek uzskatītas par digitālās ekonomikas attīstības virzītājspēku. [4:  Ministru kabineta 2021. gada 7. jūlija rīkojums Nr. 490 “Par Digitālās transformācijas pamatnostādnēm 2021.–2027. gadam”. https://likumi.lv/ta/id/324715] 

Tesla FSD (Supervised) gadījumā Latvijai nav jāveido, piemēram, izmēģinājumu vide jaunas tehnoloģijas radīšanai, bet vērtējama gatavas, citā ES dalībvalstī provizoriski apstiprinātas sistēmas pārņemšana. Šādā situācijā valsts pārvaldei jāspēj izmantot ES regulējumā paredzēto atzīšanas mehānismu un patstāvīgi lemt par citas dalībvalsts izdotā provizoriskā ES tipa apstiprinājuma atzīšanu, ja tā pamatā ir veikts pietiekams sistēmas drošības izvērtējums. Latvijai nav jāgaida, līdz attiecīgo apstiprinājumu būs atzinušas visas vai lielākā daļa pārējo ES dalībvalstu. Šāda pieeja apliecina valsts pārvaldes spēju pieņemt pamatotus un savlaicīgus lēmumus par Eiropā jau izvērtētu inovatīvu tehnoloģiju pārņemšanu.
Šajā kontekstā nozīmīgs ir arī Eiropas inovācijas rezultātu pārskats (turpmāk - EIS) 2026. No piecām ES dalībvalstīm, kuras līdz ziņojuma sagatavošanas dienai bija atzinušas RDW provizorisko apstiprinājumu FSD (Supervised), četras atrodas EIS 2026 pirmajā vienpadsmitniekā: Dānija – 2. vietā, Nīderlande – 3. vietā, Beļģija – 5. vietā un Igaunija – 11. vietā. Lietuva ieņem 18. vietu, savukārt Latvija – 25. vietu. Visas piecas FSD (Supervised) atzinušās valstis EIS 2026 atrodas augstāk par Latviju. Šis salīdzinājums pats par sevi nepierāda cēloņsakarību vai statistisku korelāciju starp inovācijas sniegumu un konkrētās sistēmas atzīšanu, tomēr tas parāda, ka agrīnas tehnoloģiju pārņemšanas mehānismu praksē līdz šim izmantojušas ES dalībvalstis ar augstāku inovācijas sniegumu nekā Latvijai, turklāt četras no piecām šīm valstīm ierindojas starp vienpadsmit inovācijas ziņā vadošajām ES dalībvalstīm.[footnoteRef:5]Latvijai būtiska ir ne tikai inovāciju radīšanas, bet arī inovāciju absorbcijas spēja – spēja savlaicīgi pārņemt, ieviest un mērogot citviet jau izstrādātas un tehniski izvērtētas tehnoloģijas. EIS 2026 Latvijas profils Latviju klasificē kā “Emerging Innovator” ar 61,0 % no ES vidējā inovācijas snieguma un 25. vietu ES. Vienlaikus Latvijas relatīvo priekšrocību vidū ir augsto tehnoloģiju imports, bet uzņēmumu ieguldījumi inovācijās un uzņēmumu P&A izdevumi būtiski atpaliek no ES vidējā. Citā ES dalībvalstī tehniski izvērtētu tehnoloģiju savlaicīga pārņemšana Latvijai arī ir patstāvīgs inovācijas politikas instruments: tā stiprina tehnoloģiju difūziju, vietējo kompetenču uzkrāšanos un tirgus pieprasījumu pēc jaunām tehnoloģijām arī tad, ja konkrētā tehnoloģija nav radīta Latvijā.[footnoteRef:6] [5:  Eiropas Komisija, European Innovation Scoreboard 2026, publicēts 09.07.2026.; EIS 2026 valstu profili Latvijai, Lietuvai un Igaunijai. Pieejams: https://research-and-innovation.ec.europa.eu/statistics/performance-indicators/european-innovation-scoreboard_en (skatīts 01.09.2026.).]  [6:  Eiropas Komisija, European Innovation Scoreboard 2026 – Latvia country profile. Latvijas inovācijas sniegums – 61,0 % no ES vidējā, 25. vieta ES; valsts profilā norādīts, ka Latvijas uzņēmumi salīdzinoši vairāk inovē, pārņemot tehnoloģijas, nevis veicot pašu pētniecību. Pieejams EIS 2026 valstu profilu sadaļā (skatīts 01.09.2026.).] 

Šis informatīvais ziņojums attiecas uz gatavas, citā ES dalībvalstī tehniski izvērtētas sistēmas pārņemšanu Latvijas tirgū. Nīderlandes Transportlīdzekļu iestāde (Rijksdienst voor het Wegverkeer; turpmāk – RDW) ir Nīderlandes apstiprinātāja iestāde, kas vērtē un izdod transportlīdzekļu un to sistēmu tipa apstiprinājumus un uzrauga apstiprināto tipu atbilstību. RDW 2026. gada 10. aprīlī izdeva Tesla transportlīdzekļa tipa provizorisko ES tipa apstiprinājumu, kas aptver FSD (Supervised) Eiropas konfigurāciju un sākotnēji bija spēkā Nīderlandes teritorijā.
Eiropā apstiprinātā FSD (Supervised) versija ir vadītāja palīgsistēma nevis pilnībā pašbraucoša automašīna. Vadītājs nepārtraukti uzrauga satiksmi un automašīnas darbību, saglabā juridisko atbildību un ir gatavs nekavējoties pārņemt vadību. Citas dalībvalsts apstiprinātāja iestāde provizoriskā apstiprinājuma teritoriālo spēku var paplašināt uz savu valsti, rakstiski informējot RDW.[footnoteRef:7] [7:  Nīderlandes Transportlīdzekļu iestāde (RDW), “RDW explanation of European type approval Tesla with provisional validity in the Netherlands”, 10.04.2026.; RDW, “Explanation of the type approval of FSD Supervised”, 17.06.2026. https://www.rdw.nl/en/news/2026/rdw-explanation-of-european-type-approval-tesla-with-provisional-validity-in-the-netherlands un https://www.rdw.nl/en/news/2026/explanation-of-the-type-approval-of-fsd-supervised (skatīts 11.08.2026.).] 

Ziņojuma mērķis ir: 
1. apkopot FSD (Supervised) atzīšanas praksi ES; 
2. izskaidrot sistēmas automatizācijas līmeni un darbības robežas; 
3. izvērtēt FSD (Supervised) atzīšanas nozīmi inovāciju absorbcijas un ceļu satiksmes drošības politikas kontekstā;
4. izklāstīt piemērojamo ES un Latvijas tiesisko ietvaru; 
5. sniegt konkrētu priekšlikumu Tesla iesniegtā atzīšanas pieprasījuma izskatīšanas pabeigšanai.
Vienlaikus jāuzsver, ka NGEN grupas Latvijā īstenotā enerģijas uzkrāšanas projekta, kurā paredzēts izmantot Tesla tehnoloģijas, plānotais investīciju apjoms sasniedz 50 milj. eiro. Tādēļ Latvijai ir būtiski saglabāt inovatīvām tehnoloģijām un investīcijām atvērtas valsts tēlu, veicinot sadarbību ar Tesla un citiem investoriem arī citās tehnoloģiju jomās. Plašāk skatīt informatīvā ziņojuma 6. nodaļā.
2. Valstis, kurās atzīts provizoriskais ES tipa apstiprinājums, kas aptver FSD (Supervised)
Līdz 2026. gada 11. augustam FSD (Supervised) Eiropas konfigurācijas lietošana, pamatojoties uz RDW provizorisko ES tipa apstiprinājumu, ir atļauta piecās ES dalībvalstīs: Nīderlandē, Lietuvā, Igaunijā, Dānijā un Beļģijā. Juridiski katras nākamās valsts solis ir RDW izdotā apstiprinājuma atzīšana savā teritorijā.[footnoteRef:8] [8:  Tesla, “Full Self-Driving (Supervised) Vehicle Safety Report”, sadaļa par valstīm, kurās FSD (Supervised) ir ieviesta; individuālie valstu lēmumi norādīti nākamajās atsaucēs. https://www.tesla.com/fsd/safety (skatīts 11.08.2026.).] 

	Valsts un datums
	Iestāde un juridiskais rezultāts
	Vērtējuma saturs un nosacījumi

	Nīderlande
10.04.2026.
	RDW saskaņā ar Regulas (ES) 2018/858 39. panta 4. punktu izdeva provizorisku ES tipa apstiprinājumu ar sākotnēju spēku Nīderlandē.
	Vairāk nekā 18 mēnešu vērtējums; FSD noteikta kā SAE 2. līmeņa palīgsistēma. Vadītājs uzrauga ceļu un ir juridiski atbildīgs. Pēclaišanas ziņošana noteikta reizi mēnesī.

	Lietuva
20.05.2026.
	Satiksmes ministrija un Lietuvas Transporta drošības administrācija (LTSA) atzina RDW apstiprinājumu Lietuvas teritorijā.
	Atzīšana ļāva aktivizēt apstiprināto Eiropas konfigurāciju. Iestādes uzsvēra SAE 2. līmeni, pastāvīgu vadītāja uzmanību un tūlītēju gatavību pārņemt vadību.

	Igaunija
29.05.2026.
	Igaunijas Transporta administrācija (Transpordiamet) atzina Nīderlandes tipa apstiprinājumu.
	Lēmumā norādīts, ka sistēma spēj risināt lielāko daļu satiksmes situāciju, bet vadītājs jebkurā brīdī pilnībā atbild par drošu un noteikumiem atbilstošu braukšanu.

	Dānija
09.06.2026.
	Dānijas Ceļu satiksmes pārvalde (Færdselsstyrelsen) pieņēma RDW provizorisko apstiprinājumu.
	Iestāde pārbaudīja plašu tehnisko dokumentāciju un piekrita RDW vērtējumam par pozitīvu drošības ieguldījumu. Atzīšana ir provizoriska un seko RDW apstiprinājuma spēkā esībai.

	Beļģija
10.06.2026.
	Flandrijas mobilitātes ministre parakstīja atzīšanu; reģionā izdotā atļauja ir spēkā visā Beļģijā.
	Lēmums pieņemts pēc papildu braucienu programmas Beļģijā. Vadītāja uzraudzība un atbildība saglabājas; Beļģija kļuva par piekto ES valsti ar atļautu FSD (Supervised).


Avoti valstu lēmumiem: Nīderlande, Lietuva, Igaunija, Dānija un Beļģija.[footnoteRef:9]; [footnoteRef:10]; [footnoteRef:11]; [footnoteRef:12]; [footnoteRef:13] [9:  RDW, “RDW explanation of European type approval Tesla with provisional validity in the Netherlands”, 10.04.2026. https://www.rdw.nl/en/news/2026/rdw-explanation-of-european-type-approval-tesla-with-provisional-validity-in-the-netherlands (skatīts 11.08.2026.).]  [10:  Lietuvas Republikas Satiksmes ministrija, paziņojums par RDW provizoriskā ES tipa apstiprinājuma atzīšanu, 20.05.2026. https://sumin.lrv.lt/lt/naujienos/juras-taminskas-lietuva-tarp-pirmuju-europoje-kur-automobiliai-nuo-siol-gali-vairuoti-patys-cRIY/ (skatīts 11.08.2026.).]  [11:  Igaunijas Transporta administrācija, “Transpordiamet kiitis heaks Tesla juhiabisüsteemi Hollandi tüübikinnituse”, 29.05.2026. https://transpordiamet.ee/uudised/transpordiamet-kiitis-heaks-tesla-juhiabisusteemi-hollandi-tuubikinnituse (skatīts 11.08.2026.).]  [12:  Dānijas Ceļu satiksmes pārvalde (Færdselsstyrelsen), “Teslas førerassistentsystem FSD Supervised er foreløbigt godkendt i Danmark”, 09.06.2026. https://www.fstyr.dk/nyheder/2026/jun/teslas-foererassistentsystem-fsd-supervised-er-foreloebigt-godkendt-i-danmark (skatīts 11.08.2026.).]  [13:  Reuters, “Tesla gets go-ahead to sell self-driving technology in Belgium”, 10.06.2026. https://www.reuters.com/business/autos-transportation/tesla-gets-go-ahead-sell-self-driving-technology-belgium-2026-06-10/ (skatīts 11.08.2026.).] 

ES mēroga procesa statuss un dalībvalstu pozīcijas
Atsevišķas dalībvalsts atzīšana paplašina provizoriskā apstiprinājuma teritoriālo spēku tikai uz šīs valsts teritoriju. ES mēroga atļaujai vajadzīgs Eiropas Komisijas īstenošanas akts Regulas (ES) 2018/858 39. panta 3. punktā noteiktajā procedūrā. Līdz ziņojuma sagatavošanas dienai šāds akts nav pieņemts, tādēļ Latvijas atzīšanas spēks būtu saistīts ar RDW provizoriskā apstiprinājuma spēkā esību un tajā norādītajiem ierobežojumiem.
3. Braukšanas automatizācijas līmeņi un FSD (Supervised) darbības princips
Būtiski uzsvērt, ka FSD (supervised) nav pašbraukšanas sistēma - tā ir SAE 2. līmeņa vadītāja palīgsistēma, no kā izriet, ka vadītājs nepārtraukti vēro ceļu un sistēmu, saglabā pilnu atbildību un ir gatavs nekavējoties pārņemt vadību.
3.1. SAE braukšanas automatizācijas līmeņi
SAE klasifikācija no 0. līdz 5. līmenim apraksta braukšanas automatizāciju pēc tā, kurš izpilda dinamisko braukšanas uzdevumu, kurš uzrauga braukšanas vidi un kādā darbības apgabalā sistēma darbojas. Līmeņi neraksturo automobiļa kvalitāti; tie sadala atbildību starp vadītāju un automatizētās braukšanas sistēmu (skat. 1. tabulu).
1. tabula. Autonomo transportlīdzekļu autonomijas līmeņi.[footnoteRef:14] [14:  ASV Nacionālā ceļu satiksmes drošības pārvalde (NHTSA), “Automated Vehicle Safety”, SAE automatizācijas līmeņu skaidrojums. https://www.nhtsa.gov/vehicle-safety/automated-vehicle-safety (skatīts 11.08.2026.).] 

	Līmenis
	Apraksts

	0
	Nav automatizācijas (Vadītājs pilnībā kontrolē transportlīdzekli)

	1
	Vadītāja atbalsts (Transportlīdzeklis var sniegt palīdzību, bet vadītājs ir atbildīgs)

	2
	Daļēja automatizācija (Transportlīdzeklis var kontrolēt stūrēšanu un ātrumu, bet vadītājam jāuzrauga braukšana)

	3
	Nosacīta automatizācija (Transportlīdzeklis var vadīt sevi noteiktos apstākļos, bet vadītājam jābūt gatavam iejaukties)

	4
	Augsta automatizācija (Transportlīdzeklis var pilnībā vadīt sevi noteiktos apstākļos, bez vadītāja iejaukšanās)

	5
	Pilnīga automatizācija (Transportlīdzeklis var vadīt sevi visos apstākļos, bez nepieciešamības pēc vadītāja)



Izšķirošā robeža ir starp 2. un 3. līmeni. Otrajā līmenī sistēma vienlaikus palīdz stūrēt un vadīt ātrumu, bet vadītājs pastāvīgi uzrauga ceļu un sistēmu. Trešajā līmenī sistēma pati uzrauga braukšanas vidi tikai savā noteiktajā darbības apgabalā un, sasniedzot robežu, pieprasa vadītājam pārņemt vadību.[footnoteRef:15] [15:  NHTSA, “Automated Vehicle Safety”, īpaši 2. un 3. līmeņa atbildības sadalījums. https://www.nhtsa.gov/vehicle-safety/automated-vehicle-safety (skatīts 11.08.2026.).] 

3.2. ANO Noteikumu Nr. 171 (DCAS) nozīme
ANO Noteikumi Nr. 171 definē vadītāja vadītas palīgsistēmas (Driver Control Assistance Systems – DCAS), kas ilgstoši palīdz kontrolēt transportlīdzekļa garenvirziena un šķērsvirziena kustību. Vadītājs saglabā atbildību, pastāvīgi uzrauga vidi un sistēmas darbību un ir gatavs iejaukties. Regulējums aptver vadītāja pieejamības un uzmanības uzraudzību, brīdinājumu secību, sistēmas drošības validāciju un ekspluatācijas uzraudzību.[footnoteRef:16] [16:  ANO EEK, “UN Regulation paves way for deployment of driving assistance systems worldwide”, 05.02.2024.; ANO Noteikumi Nr. 171, publicēti ar Komisijas Regulu (ES) 2024/2689. https://unece.org/media/transport/Vehicle-Regulations/press/395206 un https://eur-lex.europa.eu/eli/reg/2024/2689/oj/lav (skatīts 11.08.2026.).] 

[image: ]
1. attēls. FSD (Supervised) darbībā: transportlīdzeklis stūrē, bet vadītājs vēro satiksmi un tur rokas pieejamas tūlītējai vadības pārņemšanai.[footnoteRef:17] [17:  Tesla publicitātes attēls, pārpublicēts Electrive, “Tesla lleva la autoconducción total a Europa con pruebas de conducción”, 28.11.2025. Attēls ir ilustratīvs. https://www.electrive.com/es/2025/11/28/tesla-lleva-la-autoconduccion-total-a-europa-con-pruebas-de-conduccion/ (skatīts 11.08.2026.).] 

3.3. Kā FSD (Supervised) darbojas
FSD (Supervised) izmanto ārējās kameras, salona vadītāja uzraudzības kameru un borta skaitļošanas sistēmu. Tā uztver joslas, transportlīdzekļus, gājējus, velosipēdistus, satiksmes regulēšanas līdzekļus un šķēršļus, sasaista uztverto vidi ar navigācijas maršrutu un sistēmas robežās vada stūri, paātrinājumu un bremzēšanu.
uztur ātrumu un distanci, seko ceļa līkumam un joslas centram;
izvēlas maršrutam atbilstošu joslu un veic joslas maiņu;
iebrauc automaģistrālē, seko maršrutam un izbrauc no tās;
veic maršrutā paredzētus pagriezienus un šķērso krustojumus un apļveida krustojumus;
atpazīst luksoforus un STOP zīmes un sistēmas robežās samazina ātrumu vai apstājas;
reaģē uz citiem transportlīdzekļiem, motocikliem, velosipēdistiem, gājējiem un šķēršļiem;
palīdz novietot transportlīdzekli stāvvietā; atsevišķu funkciju pieejamība ir atkarīga no apstiprinātās konfigurācijas.
Salona kamera uzrauga vadītāja skatiena virzienu un uzmanību; rokām jābūt pieejamām tūlītējai vadības pārņemšanai. Uzmanības trūkuma gadījumā sistēma pastiprina brīdinājumus un var funkciju uz laiku bloķēt. Vadītājs FSD darbību var pārtraukt ar stūres, bremžu vai attiecīgā vadības elementa darbību.[footnoteRef:18] [18:  Tesla, “Full Self-Driving (Supervised)”. Funkciju pieejamība ir atkarīga no reģiona, modeļa, aparatūras un programmatūras versijas. https://www.tesla.com/support/fsd (skatīts 11.08.2026.).] 

3.4. Būtiskie ierobežojumi
funkcija nedod tiesības novērst skatienu no ceļa, lietot tālruni vai veikt ar braukšanu nesaistītas darbības;
vadītājs atbild par izvēlēto ātrumu, satiksmes noteikumu ievērošanu un katra manevra drošumu;
funkciju apjoms atšķiras atkarībā no aparatūras, programmatūras versijas, modeļa un valsts;
Latvijā aktivizējama tikai apstiprinājuma sertifikātā un informācijas paketē identificētā Eiropas aparatūras un programmatūras konfigurācija. ASV un citu tirgu FSD versijas un to drošības dati nav tieši pielīdzināmi Eiropas konfigurācijai.[footnoteRef:19] [19:  RDW, 10.04.2026., iepriekš citēts avots; RDW uzsver, ka Eiropas un ASV FSD versijas un funkcijas nav savstarpēji pielīdzināmas viens pret vienu.] 

4. Tiesiskais ietvars provizoriskā ES tipa apstiprinājuma atzīšanai Latvijā
4.1. Regulas (ES) 2018/858 39. pants
	Tiesību norma
	Praktiskā nozīme

	39. panta 1.–2. punkts
	Ražotājs var lūgt atbrīvojumu jaunai tehnoloģijai vai koncepcijai, kas nav savietojama ar vienu vai vairākiem piemērojamiem aktiem. Pieteikumā pamato nesaderību, apraksta drošības un vides ietekmi, pierāda vismaz līdzvērtīgu aizsardzības līmeni un iesniedz testu rezultātus.

	39. panta 3. punkts
	Komisijas atļauja ES mēroga apstiprinājumam tiek dota ar īstenošanas aktu 83. panta 2. punktā noteiktajā pārbaudes procedūrā.

	39. panta 4. punkts
	Līdz Komisijas lēmumam apstiprinātāja iestāde var izdot provizorisku ES tipa apstiprinājumu, kas sākotnēji ir spēkā tikai tās dalībvalsts teritorijā; provizoriskumu un teritoriālo ierobežojumu norāda sertifikātā.

	39. panta 5. punkts
	Citas dalībvalsts apstiprinātāja iestāde var atzīt provizorisko apstiprinājumu savā teritorijā. Juridiski nepieciešamais ārējais solis ir rakstisks paziņojums iestādei, kas to izdevusi — Tesla gadījumā RDW.

	39. panta 6.–7. punkts
	Komisijas atļaujā var noteikt ierobežojumus; apstiprinājums ir derīgs vismaz 36 mēnešus. Ja Komisija atļauju atsaka, izdevējiestāde informē turētāju, ka provizoriskais apstiprinājums tiks atcelts pēc sešiem mēnešiem; 39. panta 7. punkts aizsargā pirms spēka zaudēšanas izgatavotu transportlīdzekļu laišanu tirgū valstīs, kas apstiprinājumu atzinušas.


Regulas (ES) 2018/858 39. pants paredz atkāpi jaunai tehnoloģijai vai koncepcijai, kas nav savietojama ar vienu vai vairākiem harmonizētajiem aktiem, ja ir pierādīts vismaz līdzvērtīgs drošības un vides aizsardzības līmenis. RDW saskaņā ar 39. panta 4. punktu izdeva provizorisku ES tipa apstiprinājumu ar sākotnēju teritoriālu spēku Nīderlandē. Saskaņā ar 39. panta 5. punktu Latvijas apstiprinātāja iestāde to var atzīt Latvijas teritorijā, par atzīšanu rakstiski informējot RDW. Regula neprasa jaunu Komisijas lēmumu katrai šādai valsts atzīšanai.[footnoteRef:20] [20:  Eiropas Parlamenta un Padomes Regula (ES) 2018/858, 39. pants, konsolidētā redakcija uz 01.07.2024. https://eur-lex.europa.eu/eli/reg/2018/858/2024-07-01/lav (skatīts 11.08.2026.).] 

4.2. ANO Noteikumi Nr. 171 un ES Vispārējās drošības regula
FSD (Supervised) tehniskā regulējuma kodols ir ANO Noteikumi Nr. 171 par DCAS. Tie nosaka sistēmas uzvedības, vadītāja uzraudzības, brīdinājumu, validācijas un ekspluatācijas uzraudzības prasības; kiberdrošības un programmatūras atjauninājumu jautājumus papildus regulē attiecīgie ANO noteikumi un ES tipa apstiprināšanas ietvars. Ar Komisijas Deleģēto regulu (ES) 2025/1122 atsauce uz ANO Noteikumiem Nr. 171 iekļauta Regulas (ES) 2019/2144 II pielikumā gadījumiem, kad DCAS ir uzstādīta.
Tādējādi apstiprinātajai Eiropas konfigurācijai piemēro konkrētu 2. līmeņa palīgsistēmu tehnisko standartu. Regulas (ES) 2018/858 39. panta procedūra aptver tās jaunās tehnoloģijas aspektus, kuriem harmonizētajos aktos vēl nav pilnīga regulējuma.[footnoteRef:21] [21:  Komisijas Deleģētā regula (ES) 2025/1122, ar kuru Regulas (ES) 2019/2144 II pielikumā iekļauta atsauce uz ANO Noteikumiem Nr. 171 (“ja uzstādīta”). https://eur-lex.europa.eu/eli/reg_del/2025/1122/oj/lav (skatīts 11.08.2026.).] 

4.3. Ministru kabineta noteikumi Nr. 1494 un CSDD kompetence
Latvijas apstiprinātājas iestādes kompetences institucionālais pamats ir Ministru kabineta noteikumu Nr. 1494 2.13. apakšpunkts, kas nosaka CSDD par apstiprinātāju iestādi. Savukārt tiešais tiesiskais pamats citas dalībvalsts izdotā provizoriskā ES tipa apstiprinājuma atzīšanai ir Regulas (ES) 2018/858 39. panta 5. punkts. Ministru kabineta noteikumu Nr. 1494 37.2¹ apakšpunkts un 38.–45. punkts, kas regulē M, N un O kategorijas transportlīdzekļu tipa apstiprinājumu reģistrēšanas procedūru, šajā ziņojumā netiek izmantoti kā tiešs FSD (Supervised) sistēmas provizoriskā apstiprinājuma atzīšanas procedūras pamats.
4.4. Tesla pieprasījums un tā izskatīšanas statuss
Saskaņā ar Tesla Ekonomikas ministrijai sniegto informāciju, Tesla pārstāvis Ivans Komusanacs (Ivan Komusanac) 2026. gada 13. aprīļa elektroniskā pasta vēstulē, kas bija adresēta Satiksmes ministrijai un nosūtīta kopijā CSDD un VSIA “Latvijas Valsts ceļi” pārstāvjiem, atsaucoties uz RDW 2026. gada 10. aprīlī izdoto provizorisko ES tipa apstiprinājumu un pievienojot attiecīgo sertifikātu, lūdza formāli sākt tā atzīšanas procedūru Latvijā saskaņā ar Regulas (ES) 2018/858 39. panta 5. punktu.
Satiksmes ministrija 2026. gada 20. aprīlī informēja Tesla, ka CSDD ir sākusi iesniegto materiālu izskatīšanu, un lūdza trūkstošos dokumentus nosūtīt CSDD. Savukārt 2026. gada 12. maijā Satiksmes ministrija norādīja, ka atzīšanas jautājuma izlemšanai nepieciešama papildu informācija, tostarp par sistēmas darbību ziemas apstākļos. Saskaņā ar Tesla sniegto informāciju pieprasītie papildu materiāli CSDD tika iesniegti, bet līdz 2026. gada 31. jūlijam uzņēmums nebija saņēmis oficiālu lēmumu.[footnoteRef:22] [22:  Tesla Ekonomikas ministrijai sniegtā informācija, tostarp Tesla pārstāvja 2026. gada 13. aprīļa pieprasījums un Satiksmes ministrijas 2026. gada 20. aprīļa un 12. maija atbildes Tesla par RDW izdotā provizoriskā ES tipa apstiprinājuma atzīšanu Latvijā.] 

Minētā sarakste apliecina, ka Tesla ir izteikusi konkrētu lūgumu atzīt RDW apstiprinājumu un CSDD ir uzsākusi materiālu izskatīšanu. 
CSDD kā Latvijas apstiprinātāja iestāde ir atbildīga par pieņemtā lēmuma tiesiskumu un faktisko pamatotību, tostarp par iesniegto dokumentu un tehnoloģijas atbilstību piemērojamām prasībām, kā arī par ar ceļu satiksmes drošību, cilvēku veselību, dzīvību un vidi saistīto risku izvērtējumu. 
Atbilstoši Satiksmes ministrijas sniegtajai informācijai 2026. gada 6. oktobrī Eiropas Komisijas Tehniskajā komitejā mehānisko transportlīdzekļu jautājumos (Technical Committee on Motor Vehicles) saskaņā ar Regulas (ES) 2018/858 39. pantu plānots izskatīt lēmuma projektu par atļaujas piešķiršanu RDW izsniegtajam Tesla FSD (Supervised) provizoriskajam ES tipa apstiprinājumam.
4.5. CSDD funkcionālā padotība transportlīdzekļu tipa apstiprinājumu jomā
Valsts akciju sabiedrība “Ceļu satiksmes drošības direkcija” (turpmāk - CSDD) ir privāto tiesību juridiskā persona un Valsts pārvaldes iekārtas likuma 1. panta 11. punkta izpratnē – privātpersona. Vienlaikus transportlīdzekļu un transportlīdzekļu tipu atbilstības novērtēšanas un tipa apstiprinājumu atzīšanas jomā CSDD pilda tai ar ārējo normatīvo aktu nodotu valsts pārvaldes uzdevumu.
Ceļu satiksmes likuma 4. panta piektajā daļā CSDD ir noteikta kompetence veikt ar ceļu satiksmes drošību saistītas darbības un savas kompetences ietvaros izdot ar ceļu satiksmes drošību saistītus aktus. Savukārt Ministru kabineta 2009. gada 22. decembra noteikumu Nr. 1494 “Mopēdu, mehānisko transportlīdzekļu, to piekabju un sastāvdaļu atbilstības novērtēšanas noteikumi” 2.13. apakšpunktā CSDD noteikta par pilnvaroto Latvijas apstiprinātāju iestādi, bet minēto noteikumu 37.2.1 apakšpunktā un 38.–45. punktā CSDD noteikta kompetence izskatīt dokumentus un pieņemt individuālus lēmumus par atbilstoši Regulai (ES) 2018/858 izdotu tipa apstiprinājumu atzīšanu un reģistrēšanu.
Atbilstoši Valsts pārvaldes iekārtas likuma 40. panta pirmajai un otrajai daļai pārvaldes uzdevumu privātpersonai var deleģēt ar ārēju normatīvo aktu, savukārt saskaņā ar minētā likuma 41. panta pirmo daļu par attiecīgās valsts pārvaldes funkcijas izpildi kopumā arī pēc pārvaldes uzdevuma deleģēšanas atbild attiecīgā publiskā persona.
Valsts pārvaldes iekārtas likuma 43. panta ceturtā daļa paredz, ka pilnvarotā persona, kurai deleģētas tiesības izdot administratīvos aktus, atrodas funkcionālā pakļautībā, ja ārējā normatīvajā aktā nav noteikts citādi. Funkcionālā pakļautība atbilstoši minētā likuma 7. panta ceturtajai daļai ietver augstākas iestādes tiesības dot rīkojumu zemākai iestādei vai pilnvarotajai personai, kā arī atcelt tās lēmumu. Vienlaikus Valsts pārvaldes iekārtas likuma 43. panta trešā un piektā daļa nosaka, ka uzraudzībai pār deleģētā pārvaldes uzdevuma izpildi jābūt pilnīgai un efektīvai un ka gan pilnvarotā persona, gan iestāde, kuras padotībā tā atrodas, ir atbildīga par deleģētā uzdevuma tiesisku un lietderīgu izpildi.
Saskaņā ar Ceļu satiksmes likuma 4. panta otro un trešo daļu Satiksmes ministrija īsteno ceļu satiksmes pārvaldi, organizē un koordinē valsts politikas izstrādi un īstenošanu, kā arī veic valsts uzraudzību pār normatīvo aktu ievērošanu ceļu satiksmes drošības jomā. Ministru kabineta noteikumu Nr.242 “Satiksmes ministrijas nolikums”[footnoteRef:23] 5.14. un 5.45. apakšpunktā Satiksmes ministrijai noteikts pienākums organizēt un koordinēt valsts politikas īstenošanu ceļu satiksmes drošības un transportlīdzekļu tipa apstiprinājumu jomā, bet nolikuma 6.4. un 9.5. apakšpunktā – nodrošināt nozares politikas īstenošanu valsts kapitālsabiedrībās un uzraudzīt to darbību. [23:  Ministru kabineta 2003. gada 29. aprīļa noteikumi Nr. 242 "Satiksmes ministrijas nolikums". Latvijas Vēstnesis, 70, 13.05.2003. https://likumi.lv/ta/id/74749] 

Tādējādi CSDD, izskatot jautājumu par RDW izdotā provizoriskā ES tipa apstiprinājuma atzīšanu, pilda tai deleģētu valsts pārvaldes uzdevumu un šā uzdevuma izpildē atrodas Satiksmes ministrijas funkcionālajā pakļautībā. Funkcionālā pakļautība ļauj Satiksmes ministrijai nodrošināt deleģētā uzdevuma tiesisku, lietderīgu un savlaicīgu izpildi, tostarp dot rīkojumu par procesa pabeigšanu saprātīgā termiņā. Vienlaikus šāds rīkojums nevar aizstāt CSDD pienākumu konkrētajā lietā patstāvīgi noskaidrot faktiskos apstākļus, izvērtēt iesniegtos dokumentus, tehniskos un drošības nosacījumus un pieņemt tiesiski un faktiski pamatotu lēmumu saskaņā ar Regulas (ES) 2018/858 39. pantu. Satiksmes ministrija un CSDD atbilstoši Valsts pārvaldes iekārtas likuma 43. panta piektajai daļai ir atbildīgas par deleģētā uzdevuma tiesisku un lietderīgu izpildi.
5. Ceļu satiksmes drošības politikas izaicinājumi, tehnoloģiju loma un FSD (Supervised) izvērtējums
5.1. Ceļu satiksmes drošības mērķi un faktiskā dinamika
Ceļu satiksmes drošības plānā 2021.–2027. gadam Latvija ir noteikusi mērķi līdz 2027. gadam par 35 % samazināt ceļu satiksmes negadījumos bojāgājušo un smagi ievainoto skaitu salīdzinājumā ar 2020. gadu, bet līdz 2030. gadam – par 50 %. Tomēr Satiksmes ministrijas sagatavotajā Plāna starpposma izvērtējumā secināts, ka kopējais ceļu satiksmes negadījumu skaits saglabājas augsts un ar nelielu pieauguma tendenci, cietušo skaits nav mazāks par 4 000 gadā, savukārt 2023. gadā uz Latvijas ceļiem bojā gāja 142 personas – par 29 vairāk nekā 2022. gadā; arī smagi ievainoto skaits joprojām ir ļoti augsts.[footnoteRef:24][footnoteRef:25] [24:  Ministru kabineta 2021. gada 12. oktobra rīkojums Nr. 720 “Par Ceļu satiksmes drošības plānu 2021.–2027. gadam”. Pieejams: https://likumi.lv/ta/id/326640-par-celu-satiksmes-drosibas-planu-2021-2027-gadam (skatīts 01.09.2026.).]  [25:  Satiksmes ministrija, Ceļu satiksmes drošības plāna 2021.–2027. gadam starpposma ietekmes izvērtējums, izskatīts Ministru kabinetā 25.02.2025.; Satiksmes ministrijas kopsavilkums “Autosatiksme”. Pieejams: https://www.sam.gov.lv/lv/autosatiksme (skatīts 01.09.2026.).] 

Jau iepriekšējā Ceļu satiksmes drošības plāna 2017.–2020. gadam rezultātu izvērtējumā, kas izmantots pašreizējā plāna izstrādē, secināts, ka ar līdzšinējā apjoma pasākumiem vien nepietiek, lai sasniegtu 50 % bojāgājušo un smagi ievainoto samazinājumu. Scenārijs, kas pamatā turpinātu esošo pieeju – infrastruktūras uzlabojumus līdzšinējā mērogā, kontroli, kampaņas un apmācību –, mērķi nenodrošina; būtiskāks rezultāts prasa papildu pasākumus un ievērojamus ieguldījumus. Tas nenozīmē, ka vadītāju apmācība un kontrole nav nepieciešama, bet gan to, ka ar cilvēka uzvedības ietekmēšanu vien nepietiek.
Pašā Ceļu satiksmes drošības plānā risinājumi ir sadalīti trīs vienlīdz nozīmīgos rīcības virzienos – drošs ceļu satiksmes dalībnieks, droša vide un drošs transportlīdzeklis. Plānā norādīts, ka aptuveni 90 % ceļu satiksmes negadījumu ir saistīti ar cilvēka kļūdu, tomēr vienlaikus uzsvērts, ka nedrīkst mazināt droša transportlīdzekļa nozīmi. Rīcības virzienā “Drošs transportlīdzeklis” tieši paredzēts veicināt tādu transportlīdzekļu izmantošanu, kuriem ir uzlabota drošība, tostarp kuros tiek izmantotas automatizētu transportlīdzekļu tehnoloģijas. Tādēļ inovatīvu vadītāja palīgsistēmu izvērtēšana nav ārpus Satiksmes ministrijas ceļu satiksmes drošības politikas – tā atbilst vienam no pašas politikas dokumentā noteiktajiem instrumentiem.[footnoteRef:26] [26:  Ministru kabineta 2021. gada 12. oktobra rīkojums Nr. 720 “Par Ceļu satiksmes drošības plānu 2021.–2027. gadam”. Pieejams: https://likumi.lv/ta/id/326640-par-celu-satiksmes-drosibas-planu-2021-2027-gadam (skatīts 01.09.2026.).] 

5.2. Cilvēka kļūdu faktori un vadītāja palīgsistēmu iespējamā loma
Ceļu satiksmes drošības plānā starp biežākajiem negadījumu iemesliem ar bojāgājušajiem un smagi cietušajiem identificēta neatbilstoša braukšanas ātruma izvēle, nepārliecināšanās par ceļu satiksmes drošību jeb neuzmanība, gājēju atrašanās uz brauktuves tam neparedzētā vietā un nepietiekamas distances ievērošana. Atsevišķi izcelti arī noguruma, alkohola, narkotisko un citu apreibinošo vielu radītie riski. Šiem faktoriem kopīgs ir tas, ka būtiska riska daļa rodas no cilvēka uztveres, uzmanības, reakcijas vai rīcības kļūdām.[footnoteRef:27] [27:  Ministru kabineta 2021. gada 12. oktobra rīkojums Nr. 720 “Par Ceļu satiksmes drošības plānu 2021.–2027. gadam”. Pieejams: https://likumi.lv/ta/id/326640-par-celu-satiksmes-drosibas-planu-2021-2027-gadam (skatīts 01.09.2026.).] 

FSD (Supervised) un citas modernas vadītāja palīgsistēmas nevar novērst visus minētos riskus, tomēr tehnoloģiski tās ir paredzētas daļas cilvēka kļūdu kompensēšanai: sistēma nepārtraukti uztver braukšanas vidi, joslu, priekšā esošos satiksmes dalībniekus un šķēršļus, vada stūrēšanu, paātrinājumu un bremzēšanu un vienlaikus ar salona kameru uzrauga vadītāja uzmanību. Atšķirībā no cilvēka elektroniskā uztveres un vadības sistēma fizioloģiski nenogurst un nezaudē koncentrēšanos noguruma dēļ. Tas tomēr nemaina SAE 2. līmeņa pamatprincipu – vadītājam pašam jābūt modram, darbspējīgam un jebkurā brīdī gatavam pārņemt vadību; sistēma nav aizstājējs atpūtai vai uzmanīgai braukšanai.
Ātruma riska gadījumā automatizētas ātruma atbalsta funkcijas var mazināt nejaušas vai nepamanītas ātruma neatbilstības risku, jo sistēma ātrumu vada nepārtraukti un konsekventi. Tomēr FSD (Supervised) provizoriskais apstiprinājums tieši ietver atkāpi, kas saistīta ar pieļaujamā ātruma noteikšanu no konteksta, tādēļ šajā informatīvajā ziņojumā nevar apgalvot, ka sistēma jebkurā situācijā pati garantē atļautā braukšanas ātruma ievērošanu. Par satiksmes noteikumu ievērošanu un izvēlēto ātrumu arī FSD (Supervised) lietošanas laikā atbild vadītājs.
Arī transportlīdzekļa vadīšana alkohola, narkotisko vai citu apreibinošo vielu ietekmē paliek aizliegta un nav savienojama ar FSD (Supervised) lietošanas prasībām. Vadītāja palīgsistēma nedod tiesības pie stūres sēsties personai, kura nav spējīga droši vadīt transportlīdzekli. Vienlaikus aktīvās drošības funkcijas – vides uztvere, sadursmes riska noteikšana, bremzēšana un joslas kontrole – pēc savas būtības var mazināt atsevišķu kļūdu sekas arī tad, ja cilvēka reakcija ir novēlota; šis apstāklis vērtējams kā papildu drošības slānis, nevis kā pamats tolerēt transportlīdzekļa vadīšanu reibumā.
5.3. Ceļu satiksmes negadījumu radītie tautsaimniecības zaudējumi
Ceļu satiksmes drošības jautājums nav reducējams tikai uz bojāgājušo un smagi ievainoto skaitu. Satiksmes ministrijas Ceļu satiksmes drošības plānā atsevišķi analizēti ceļu satiksmes negadījumu radītie tautsaimniecības zaudējumi. Tie ietver gan tiešās izmaksas – ārstēšanu, transportlīdzekļu un citas mantas bojājumus, administratīvās un glābšanas izmaksas –, gan netiešos zaudējumus, tostarp neiegūto iekšzemes kopproduktu nāves vai darbspēju zuduma dēļ. Plānā norādīts, ka 2019. gadā kopējie CSNg radītie zaudējumi pārsniedza 220 milj. euro, bet 2020. gadā bija aptuveni 210 milj. euro.[footnoteRef:28] [28:  Ministru kabineta 2021. gada 12. oktobra rīkojums Nr. 720 “Par Ceļu satiksmes drošības plānu 2021.–2027. gadam”. Pieejams: https://likumi.lv/ta/id/326640-par-celu-satiksmes-drosibas-planu-2021-2027-gadam (skatīts 01.09.2026.).] 

Šajā aprēķinā nozīme ir arī negadījumiem bez cietušajiem. Pat mantisku zaudējumu negadījums rada transportlīdzekļa remonta vai norakstīšanas izmaksas, apdrošināšanas un administratīvos izdevumus, satiksmes traucējumus un laika zudumu. Tādēļ drošības politikas ekonomiskais ieguvums rodas ne tikai no letālu un smagu negadījumu novēršanas, bet arī no kopējā negadījumu biežuma un seku smaguma mazināšanas.
No šī skatpunkta būtiska ir arī izmaksu samērība. Plašāki ceļu infrastruktūras pārbūves scenāriji prasa būtiskus valsts un pašvaldību kapitālieguldījumus, un pašā Ceļu satiksmes drošības plānā norādīts uz nepieciešamību pēc papildu finansējuma, ja tiek izvēlēti ambiciozāki infrastruktūras uzlabojumi. Savukārt citas dalībvalsts jau izsniegta FSD (Supervised) provizoriskā apstiprinājuma atzīšana pati par sevi neprasa salīdzināma mēroga publiskās infrastruktūras kapitālieguldījumus – tās galvenās valsts izmaksas ir administratīvais un tehniskais izvērtējums un turpmākā uzraudzība. FSD (Supervised) administratīvais un tehniskais izvērtējums, kā arī turpmākā uzraudzība tiks nodrošināta piešķirto valsts budžeta līdzekļu ietvaros. Tādēļ tehnoloģiju pārņemšana var kalpot kā viens no papildinošiem drošības instrumentiem situācijā, kurā infrastruktūras uzlabojumiem pieejamais finansējums ir ierobežots.
Kopumā inovatīvu vadītāja palīgsistēmu plašāka izmantošana var mazināt to ceļu satiksmes negadījumu risku, kuru pamatā ir cilvēka kļūdas - neuzmanība, nogurums, novēlota reakcija, distances neievērošana vai neatbilstoša rīcība satiksmes situācijā. Automatizēta transportlīdzekļa vides uzraudzība, savlaicīga brīdināšana un atbalsts transportlīdzekļa vadībā var papildināt tradicionālos ceļu satiksmes drošības pasākumus, padarīt satiksmi paredzamāku un drošāku un ilgtermiņā sekmēt ceļu satiksmes negadījumu skaita un to radīto seku mazināšanos. FSD (Supervised) atzīšana šajā kontekstā ir vērtējama kā viens no praktiskiem soļiem modernu drošības tehnoloģiju plašākai izmantošanai Latvijā.
5.4. ADAS pētījumi un pierādījumu robežas
Eiropas Komisijas European Road Safety Observatory tematiskajā pārskatā par uzlabotām vadītāja palīgsistēmām (ADAS) apkopotie pētījumi rāda, ka konkrētām aktīvās drošības funkcijām var būt izmērāms drošības efekts. Priekšējās sadursmes brīdinājums (FCW) pētījumos saistīts ar aptuveni 20 % mazāku aizmugures sadursmju ar cietušajiem skaitu, automātiskā avārijas bremzēšana (AEB) – ar aptuveni 45 % samazinājumu, bet abu funkciju kombinācija – ar aptuveni 55 % samazinājumu. Savukārt stāvvietu sensori kombinācijā ar atpakaļskata kameru pētījumā saistīti ar 42 % mazāku policijā reģistrētu atpakaļgaitas sadursmju skaitu.[footnoteRef:29] [29:  Eiropas Komisija, European Road Safety Observatory, “Road Safety Thematic Report – Advanced Driver Assistance Systems”, 2021/2022. Ziņojumā apkopotie pētījumi norāda aptuveni 20 % samazinājumu aizmugures sadursmēm ar cietušajiem, izmantojot FCW, aptuveni 45 % – AEB un aptuveni 55 % – abu sistēmu kombinācijai. Pieejams: https://road-safety.transport.ec.europa.eu/system/files/2022-04/Road_Safety_Thematic_Report_ADAS_2021.pdf (skatīts 01.09.2026.).] 

ES likumdevējs aktīvās drošības tehnoloģiju potenciālu ir atzinis arī Vispārējās drošības regulējumā: no 2024. gada jūlija jauniem transportlīdzekļiem ES obligātas kļuvušas vairākas modernas vadītāja palīgsistēmas, un Eiropas Komisija lēš, ka šo prasību kopums līdz 2038. gadam varētu palīdzēt glābt vairāk nekā 25 000 dzīvību un novērst vismaz 140 000 smagu ievainojumu.[footnoteRef:30] [30:  Eiropas Komisija, “Mandatory drivers assistance systems expected to help save over 25,000 lives by 2038”, 05.07.2024. Pieejams: https://single-market-economy.ec.europa.eu/news/mandatory-drivers-assistance-systems-expected-help-save-over-25000-lives-2038-2024-07-05_en (skatīts 01.09.2026.).] 

Vienlaikus šie dati jāinterpretē piesardzīgi. Atsevišķu ADAS funkciju efektivitātes pētījumi nav automātiski pielīdzināmi FSD (Supervised) kā integrētas SAE 2. līmeņa sistēmas drošības efektam. Tādēļ šajā ziņojumā netiek aprēķināts vai apgalvots konkrēts FSD (Supervised) izraisīts CSNg samazinājuma procents; ADAS pētījumi tiek izmantoti tikai, lai pamatotu, ka tehnoloģiski vadītāja atbalsta risinājumi var būt viens no ceļu satiksmes drošības instrumentiem.[footnoteRef:31] [31:  Insurance Institute for Highway Safety (IIHS), J. B. Cicchino, “Convenience or safety system? Crash rates of vehicles equipped with partial driving automation”, Traffic Injury Prevention, 2024. Pētījums neuzrāda pārliecinošu papildu CSNg samazinājumu no daļējas automatizācijas kā kopuma virs atsevišķu AEB un joslas pamešanas novēršanas funkciju efekta. Pieejams: https://www.iihs.org/research-areas/bibliography/ref/2309 (skatīts 01.09.2026.).] 

5.5. RDW izvērtējums, pēclaišanas uzraudzība un reversibls lēmums
FSD (Supervised) gadījumā Latvijas lēmums nav jābalsta uz hipotētisku tehnoloģijas drošības pieņēmumu. RDW sistēmu izvērtēja vairāk nekā 18 mēnešus, pārbaudīja Tesla datu iegūšanas un analīzes kvalitāti, neatkarīgi pārskatīja statistisko analīzi un pēc apstiprināšanas turpina ekspluatācijas uzraudzību. RDW ir publiski secinājusi, ka, nodrošinot nepārtrauktu un stingru vadītāja uzraudzību, sistēma ir vismaz tikpat droša kā citas vadītāja palīgsistēmas. Atzīstot apstiprinājumu, Latvija var balstīties uz šo izvērtējumu, vienlaikus CSDD saglabājot pienākumu pārbaudīt iesniegto dokumentu atbilstību un izvērtēt Latvijai specifiskus apstākļus.[footnoteRef:32] [32:  RDW, “RDW explanation of European type approval Tesla with provisional validity in the Netherlands”, 10.04.2026.; RDW, “Explanation of the type approval of FSD Supervised”, 17.06.2026. Pieejams: https://www.rdw.nl/en/news/2026/rdw-explanation-of-european-type-approval-tesla-with-provisional-validity-in-the-netherlands un https://www.rdw.nl/en/news/2026/explanation-of-the-type-approval-of-fsd-supervised (skatīts 01.09.2026.).] 

Atzīšana pēc savas juridiskās konstrukcijas ir ierobežota un reversibla. Regulas (ES) 2018/858 39. panta 5. punkts ļauj citai dalībvalstij tikai paplašināt provizoriskā apstiprinājuma teritoriālo spēku uz savu teritoriju. Ja Komisija 39. panta 3. punkta procedūrā atsaka atļauju, apstiprinātājai iestādei saskaņā ar 39. panta 7. punktu provizoriskais apstiprinājums jāatceļ sešus mēnešus pēc attiecīgā īstenošanas akta pieņemšanas. Tādēļ Latvijas lēmums nav neatgriezeniska atkāpšanās no drošības prasībām: tā spēks ir piesaistīts RDW apstiprinājuma nosacījumiem un turpmākajam ES līmeņa lēmumam, un pēclaišanas dati ļauj reaģēt, ja tiek konstatēts jauns drošības risks.[footnoteRef:33] [33:  Eiropas Parlamenta un Padomes Regula (ES) 2018/858, 39. pants. Pieejams: https://eur-lex.europa.eu/eli/reg/2018/858/oj/?locale=LV (skatīts 01.09.2026.).] 

6. Tesla ekonomiskā un tehnoloģiskā klātbūtne Latvijā
Tesla sadarbība ar Latviju neaprobežojas ar FSD (Supervised) sistēmas atzīšanas jautājumu - uzņēmuma tehnoloģijas jau šobrīd tiek ieviestas Latvijā nozīmīgā enerģētikas infrastruktūras investīciju projektā, savukārt 2026. gadā Tesla ir paziņojusi arī par tiešas komerciālās darbības uzsākšanu Latvijas tirgū. 
2026.gada februārī NGEN sadarbībā ar Tesla Dienvidkurzemes novada Grobiņas pagastā īsteno stacionāru, pārvades tīklam pieslēgtu bateriju enerģijas uzkrāšanas projektu. Projektā paredzēts izveidot enerģijas uzkrāšanas staciju ar 100 MW jaudu un līdz 200 MWh uzkrāšanas ietilpību. Plānotais projekta investīciju apjoms ir 50 milj. eiro, un komerciālās darbības uzsākšana paredzēta 2026. gada beigās. Tā būs pirmā enerģijas uzkrāšanas stacija Baltijā, kā arī pirmais stacionārais bateriju enerģijas uzkrāšanas projekts Latvijā ar tiešu pieslēgumu pārvades sistēmas operatoram AS “Augstsprieguma tīkls”[footnoteRef:34].   [34:  Latvijas Investīciju un attīstības aģentūra, “Slovēnijas investors NGEN grupa ienāk Latvijā: taps 50 miljonus eiro vērts enerģijas uzkrāšanas projekts ar Tesla tehnoloģijām”, 2026. gada 3. februāris. Pieejams: https://www.liaa.gov.lv/lv/jaunums/slovenijas-investors-ngen-grupa-ienak-latvija-taps-50-miljonus-eiro-verts-energijas-uzkrasanas-projekts-ar-tesla-tehnologijam] 

Tesla viceprezidents enerģētikas un uzlādes jomā Maiks Snaiders ir norādījis, ka sadarbība ar NGEN grupu ir daļa no abu uzņēmumu kopīgas ienākšanas Baltijas valstu tirgū un paredz Tesla “Megapack” tehnoloģiju izmantošanu Latvijas elektrotīkla, atjaunojamo energoresursu izmantošanas un enerģētiskās neatkarības stiprināšanai. Projekts vienlaikus veicina Latvijas energosistēmas balansēšanas spējas, drošumu, elastību un tehnoloģisko noturību[footnoteRef:35]. [35:  Turpat] 

Tesla klātbūtni Latvijā papildina uzņēmuma paziņojums par oficiālas komercdarbības uzsākšanu. 2026. gada 21. augustā tirdzniecības centrā “Spice” paredzēts atvērt pirmo Tesla tirdzniecības vietu Latvijā, savukārt Latvijas klientiem kļūs pieejams uzņēmuma tiešsaistes konfigurators automobiļu izvēlei un pasūtīšanai. Līdz ar darbības uzsākšanu Latvijā Tesla būs tieši pārstāvēta visās trīs Baltijas valstīs[footnoteRef:36]. [36:  Jauns.lv, “Elektroauto ražotājs “Tesla” beidzot ienāk Latvijā”, 2026. gada 17. jūlijs. Pieejams: https://jauns.lv/raksts/bizness/719448-elektroauto-razotajs-tesla-beidzot-ienak-latvija] 

Minētie projekti apliecina, ka Tesla jau veido praktisku un ilgtermiņa ekonomisko un tehnoloģisko klātbūtni Latvijā. Uzņēmuma tehnoloģijas tiek izmantotas Latvijas enerģētiskās drošības stiprināšanai, un uzņēmums vienlaikus uzsāk tiešu darbību Latvijas elektroautomobiļu tirgū. Tesla līdzšinējā iesaiste ir būtisks ekonomiskās politikas konteksts, kas apliecina uzņēmuma interesi par Latvijas tirgu un rada priekšnoteikumus plašākai sadarbībai viedās enerģētikas, elektrotransporta un automatizētās mobilitātes jomā.
7. Latvijas intereses un pamatojums RDW izsniegtā provizoriskā ES tipa apstiprinājuma atzīšanai
FSD (Supervised) jautājumā ir būtiski nošķirt tehnoloģijas izmēģināšanu no gatavas sistēmas atzīšanas un piedāvāšanas tirgū. Tesla izmēģinājuma braucienus Latvijā uzsāka 2024. gada beigās, un par to rezultātiem 2026. gada pavasarī tika informēta Satiksmes ministrija un CSDD. Tādējādi pašreiz izlemjamais jautājums nav par papildu izmēģinājumu atļaušanu vai jaunas testēšanas vides izveidi Latvijā.
Nīderlandes transportlīdzekļu apstiprinātāja iestāde RDW pēc vairāk nekā 18 mēnešus ilgas izvērtēšanas 2026. gada 10. aprīlī izsniedza FSD (Supervised) provizorisko ES tipa apstiprinājumu. Līdz ziņojuma sagatavošanas dienai tā teritoriālo spēku savā valstī ir atzinušas vēl četras ES dalībvalstis. Regulas (ES) 2018/858 39. panta 5. punkts ļauj CSDD apstiprinājumu atzīt arī Latvijā. Ņemot vērā RDW veikto drošības izvērtējumu un pēclaišanas uzraudzību, Latvijas ceļu satiksmes drošības politikā identificēto nepieciešamību papildināt cilvēka uzvedības un infrastruktūras pasākumus ar droša transportlīdzekļa tehnoloģijām, kā arī lēmuma provizorisko un reversiblo raksturu, Ekonomikas ministrija uzskata, ka FSD (Supervised) atzīšana Latvijā ir pamatots rīcības virziens, ja CSDD savā patstāvīgajā izvērtējumā nekonstatē jaunus, Latvijai specifiskus nepieņemamus drošības riskus, kas nav aptverti RDW apstiprinājuma nosacījumos.[footnoteRef:37][footnoteRef:38] [37:  RDW, “RDW explanation of European type approval Tesla with provisional validity in the Netherlands”, 10.04.2026.; RDW, “Explanation of the type approval of FSD Supervised”, 17.06.2026. Pieejams: https://www.rdw.nl/en/news/2026/rdw-explanation-of-european-type-approval-tesla-with-provisional-validity-in-the-netherlands un https://www.rdw.nl/en/news/2026/explanation-of-the-type-approval-of-fsd-supervised (skatīts 01.09.2026.).]  [38:  Eiropas Parlamenta un Padomes Regula (ES) 2018/858, 39. pants. Pieejams: https://eur-lex.europa.eu/eli/reg/2018/858/oj/?locale=LV (skatīts 01.09.2026.).] 

Ministru kabineta lēmums:
Uzdot Satiksmes ministrijai, īstenojot Valsts pārvaldes iekārtas likuma 7. panta ceturtajā daļā un 43. panta ceturtajā un piektajā daļā paredzēto funkcionālo pakļautību attiecībā uz valsts akciju sabiedrībai “Ceļu satiksmes drošības direkcija” deleģētā valsts pārvaldes uzdevuma izpildi, dot valsts akciju sabiedrībai “Ceļu satiksmes drošības direkcija” rīkojumu ne vēlāk kā 10 darbdienu laikā pēc Ministru kabineta lēmuma pieņemšanas pabeigt Tesla 2026. gada 13. aprīļa iesnieguma un tā izskatīšanas gaitā iesniegto materiālu izvērtēšanu un, ja nav konstatējams Ministru kabineta 2009. gada 22. decembra noteikumu Nr. 1494 “Mopēdu, mehānisko transportlīdzekļu, to piekabju un sastāvdaļu atbilstības novērtēšanas noteikumi” 44. vai 45. punktā paredzētais atteikuma pamats, pieņemt lēmumu atzīt Latvijas teritorijā Nīderlandes Transportlīdzekļu iestādes (RDW) izdoto provizorisko ES tipa apstiprinājumu, kas aptver Tesla FSD (Supervised) Eiropas konfigurāciju.
Uzdot Satiksmes ministrijai nodrošināt, ka Latvijas pārstāvis Eiropas Komisijas Tehniskajā komitejā mehānisko transportlīdzekļu jautājumos atbalsta saskaņā ar Regulas (ES) 2018/858 39. panta 3. punktu izskatāmo lēmuma projektu par atļaujas piešķiršanu Tesla FSD (Supervised) provizoriskajam ES tipa apstiprinājumam, ja lēmuma projekts atbilst RDW izsniegtā provizoriskā apstiprinājuma nosacījumiem.

